Diari Oficial de la Generalitat Valenciana


Sumari del DOGV 3748, del 12-05-2000 (2000/3635)

RESOLUCIÓ de 5 de maig de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de comanda de gestió de la Conselleria de Cultura, Educació i Ciència de la Generalitat Valenciana a la Universitat Politècnica de València, per a la supervisió de projectes d'execució de centres escolars.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3748

Data del DOGV
:   12-05-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/3635


Data del document
:   02-05-2000

Organisme emissor
:   Presidència de la Generalitat

Tipus de document
:   Resolució

RESOLUCIÓ de 5 de maig de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de comanda de gestió de la Conselleria de Cultura, Educació i Ciència de la Generalitat Valenciana a la Universitat Politècnica de València, per a la supervisió de projectes d'execució de centres escolars. [2000/X3635]
  
Subscrit, després de la tramitació prèvia reglamentària, entre la Conselleria de Cultura, Educació i Ciència de la Generalitat Valenciana i la Universitat Politècnica de València, l'1 de desembre de 1999, un Conveni pel qual la primera efectua una comanda de gestió a favor de la segona per a la supervisió de projectes d'execució de centres escolars, i en compliment del que estableix l'article 15.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0284/2000, i que figura com a annex d'aquesta resolució.
  
València, 5 de maig de 2000.- La subsecretària del Secretariat del Govern i Relacions amb les Corts: Amparo Koninckx Frasquet.
  
 Conveni de comanda de gestió de la Conselleria de Cultura, Educació i Ciència de la Generalitat Valenciana a la Universitat Politècnica de València, per a la supervisió de projectes d'execució de centres escolars,
  
València, 1 de desembre de 1999
  
Reunits:
  
D'una part, l'Honorable Senyor conseller de Cultura, Educació i Ciència de la Generalitat Valenciana, Manuel Tarancón Fandos, que actua en nom i representació de la Generalitat Valenciana, facultat per a la subscripció del present conveni en virtut de l'acord del Govern Valencià de data 23 de novembre de 1999
  
I d'una altra, el Magnífic Senyor Rector de la Universitat Politècnica de València, Justo Nieto Nieto, que actua en nom i representació de la Universitat Politècnica de València,
  
Manifesten:
  
Primer
  
La Constitució Espanyola considera, en el seu article 27, l'educació com un dret fonamental de tots els espanyols i comanda als poders públics que promoguen les condicions per al seu efectiu gaudi.
  
Segon
  
La implantació dels nous ensenyaments i en especial la secundària obligatòria, en compliment de la Llei Orgànica 1/1990, de 3 d'octubre, d'Ordenació General del Sistema Educatiu, i la publicació del Mapa Escolar de la Comunitat Valenciana, fan necessari accelerar les noves construccions, adequacions i ampliacions dels centres d'educació infantil, primària i secundària de tota la Comunitat i en conseqüència la redacció i supervisió dels projectes tècnics corresponents.
  
Tercer
  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el seu article 15 establix la figura de la comanda de gestió per a la realització d'activitats de caràcter material, tècnic o de les activitats de dret públic per altres òrgans o entitats de la mateixa o distinta Administració per raons d'eficàcia, o quan no es posseïsquen els mitjans tècnics idonis per al seu acompliment.
  
La Universitat Politècnica de València, en l'àmbit de les seues competències de col·laboració amb la societat i per tant amb l'administració Pública, a través de les seues distintes escoles i departaments pot col·laborar activament en la funció supervisora dels projectes de les futures construccions.
  
Quart
  
L'article 128 de la Llei 13/1995, de 13 de maig, de Contractes de les Administracions Públiques establix la necessitat de supervisió dels projectes per a la seua aprovació i posterior contractació de les obres.
  
Quint.
  
La Conselleria de Cultura, Educació i Ciència té encomanada esta funció supervisora en el Servei de Projectes i Construccions Educatives de l'Àrea d'Infraestructures de la Direcció General de Règim Econòmic.
  
La missió supervisora del citat servei ve regulada en l'article 76 del Reglament General de Contractació de l'Estat (Decret 3.410/1975, de 25 de novembre). Entre les seues facultats està la d'examen dels projectes d'obres escolars i després de les comprovacions, aclariments i esmena dels defectes trobats, prestar declaració expressa en els seus informes del compliment del Reglament i de tota la normativa tecnicourbanística d'aplicació al projecte.
  
Sext
  
La Universitat Politècnica de València, i en concret el Departament d'Enginyeria de la Construcció i Projectes d'Enginyeria, posseïx una àmplia experiència en el control de projectes i, en l'actualitat, té oberta una línia d'investigació al camp de la garantia de qualitat en la redacció de projectes, a més d'haver actuat en nombroses ocasions com a assessors en la implantació de sistemes de qualitat en diverses empreses.
  
És per tot això que la Universitat està també interessada en l'aprofundiment en l'esmentada línia d'investigació amb l'objecte de l'elaboració d'unes pautes de control de Projectes que puguen servir per a garantir una Qualitat adequada en la Redacció de Projectes.
  
A més a més la Universitat Politècnica de València compta amb altres Departaments que poden completar els estudis i coneixements necessaris en les diferents disciplines i aspectes que integren els projectes arquitectònics, a fi d'obtindre una qualificada i eficient supervisió d'estos.
  
Per tot això, donada la coincidència en la consecució d'estos objectius, les dos parts acorden formalitzar el present conveni, mitjançant el qual es formalitza la comanda de gestió a la Universitat Politècnica de València, d'acord amb les següents:
  
Clàusules
  
Primera
  
L'objecte del present conveni és establir els termes en què s'ha de produir la comanda de gestió de la Conselleria de Cultura, Educació i Ciència de la Generalitat Valenciana a la Universitat Politècnica de València per a la supervisió dels projectes d'execució de les obres de nova construcció, adequació i ampliació dels centres escolars de la Comunitat Valenciana.
  
Segona
  
El termini de vigència del present conveni serà de 1 any, estimant-se un nombre de projectes d'execució a supervisar de seixanta anuals.
  
Tercera
  
La Universitat Politècnica de València en coordinació amb la Conselleria de Cultura, Educació i Ciència, designarà el professor responsable d'aquest conveni.
  
La supervisió dels projectes d'execució es realitzarà per part d'un o diversos equips tècnics formats, almenys, per un arquitecte superior que actuarà de coordinador i responsable últim del projecte, un arquitecte tècnic encarregat, entre altres funcions, de l'Estudi de Seguretat i Salut i la seua coordinació entre els distints redactors del Projecte i un enginyer industrial o enginyer tècnic industrial encarregat dels desenrotllaments i càlculs de les instal·lacions.
  
Quarta
  
La funció supervisora de la Universitat Politècnica respecte dels projectes d'execució es concreta en la declaració expressa i l'informe establits en el Reglament General de Contractació de l'Estat i normes que ho desenrotllen, substituïsquen o modifiquen, de manera que es garantisca un control adequat del projecte d'execució.
  
Així haurà de comprovar-se:
  
- L'adequació del Projecte d'Execució a les determinacions del Projecte Bàsic aprovat prèviament per la Conselleria de Cultura, Educació i Ciència, a través del Servei de Projectes i Construccions Educatives de l'Àrea d'Infraestructures.
  
- L'existència de tots els documents integrants del projecte establits en l'article 124 de la Llei de Contractes de les Administracions Públiques i article 63 del Reglament General de Contractació de l'Estat i la resta de normativa, com són la Memòria, els Plànols, el plec de Prescripcions Tècniques Particulars, el Pressupost (mesuraments, preus elementals, auxiliars, descompostos de les unitats d'obra i aplicació dels preus), l'Estudi de Seguretat i Salut Laboral, l'Estudi Geotècnic del subsòl, el Programa de possible desenrotllament dels treballs en temps i cost òptim, la proposta de Classificació del Contractista i els documents que foren precisos per a promoure les autoritzacions o concessions administratives prèvies a l'execució.
  
L'extensió i contingut mínim dels projectes, també haurà d'ajustar-se al plec de Condicions Tècniques Particulars que regix els contractes d'assistència tècnica per a la redacció de projectes que la Conselleria de Cultura, Educació i Ciència realitza amb cada un dels arquitectes i arquitectes tècnics o societats d'arquitectura, encarregades de l'elaboració d'aquells.
  
- L'adequada resposta del projecte a les determinacions de l'Estudi Geotècnic realitzat a la parcel·la d'implantació.
  
- El compliment de la normativa tècnica, urbanística i de qualsevol índole aplicable al projecte de construcció.
  
- La correcta correlació i coherència entre els diversos documents que componen el projecte.
  
- La correcta coherència entre les distintes instal·lacions projectades amb les escomeses existents o en projecte a realitzar pels ajuntaments i/o les companyies subministradores respectives, garantint la correcta posada al servei públic de la construcció projectada al seu acabament.
  
- La declaració expressa que el projecte es referix a una obra completa, tal com s'establix en l'article 58 del Reglament General de Contractació de l'Estat.
  
Quinta
  
El procediment a seguir per a la correcta realització de la supervisió d'un projecte d'execució, serà el següent:
  
1. El document de Projecte d'Execució presentat pel redactor en el registre d'entrada de la Conselleria de Cultura, Educació i Ciència - Serveis Centrals, una vegada tramitada la seua presentació pel Servei de Projectes i Construccions Educatives, serà remés a la Universitat Politècnica de València per a la seua supervisió acompanyat de:
  
- El contracte d'assistència tècnica del redactor del projecte amb els seus corresponents plec de clàusules administratives particulars i plec de condicions tècniques particulars.
  
- un exemplar del projecte bàsic amb el corresponent informe de supervisió i aprovació.
  
- un plànol d'escomeses dels serveis urbanístics del solar, amb expressió de les seues característiques tècniques.
  
- una còpia de la llicència municipal d'obres i/o dels seus informes tècnics evacuada respecte al projecte bàsic, en els casos en què s'hagen disposat condicionants a resoldre en el projecte d'execució.
  
- Qualsevol altra documentació que es considere necessària per a la correcta supervisió del projecte d'execució.
  
2. Efectuada la comprovació i revisió del projecte, si s'observaren defectes, insuficiències tècniques, errors materials, omissions i infraccions de preceptes legals o reglamentaris, es redactarà l'informe d'incidències per part de l'equip que a l'efecte designe la Universitat i que serà firmat per, almenys, els tres tècnics responsables de la seua supervisió. L'esmentat informe serà remés al Servei de Projectes i Construccions Educatives en el termini màxim de 20 dies naturals des de la data de recepció de la documentació relacionada en el punt anterior. L'informe d'Incidències, a més de pronunciar-se expressament sobre el compliment o l'incompliment justificat de allò que s'ha establit en la clàusula quarta anterior, establirà el termini màxim que es concedix al redactor del projecte per a l'esmena de les incidències, d'acord amb l'envergadura de les mateixes i davall la limitació de 2 mesos establida en l'article 217.1 de la Llei de Contractes de les Administracions Públiques.
  
3. Presentat l'informe d'Incidències a la Conselleria, el Servei de Projectes i Construccions Educatives procedirà a la seua tramitació.
  
4. Presentada la documentació d'esmena d'incidències pel redactor del projecte en el registre d'entrada de la Conselleria de Cultura, Educació i Ciència - Serveis Centrals i efectuats els tràmits reglamentaris pel Servei de Projectes i Construccions Educatives, serà remesa a la Universitat Politècnica de València per a la seua supervisió.
  
5. Efectuada la comprovació i revisió del projecte i la documentació d'esmena d'incidències es redactarà o bé l'informe d'aprovació tècnica del projecte, resum general del pressupost i desglossament d'honoraris, d'acord amb els models de l'annex 1, o bé l'informe de reincidències per part de l'equip designat per la universitat i que serà firmat per, almenys, els tres tècnics responsables de la seua supervisió. L'esmentat informe serà remés al Servei de Projectes i Construccions Educatives en el termini màxim de 10 dies naturals des de la data de recepció de la documentació. L'informe de reincidències, a més de pronunciar-se expressament sobre el compliment o incompliment justificat de allò que s'ha establit en la clàusula quarta anterior, establirà el termini màxim que es pot concedir per l'administració al redactor del projecte per a l'esmena de les reincidències, d'acord amb l'envergadura de les mateixes i davall la limitació d'1 mes improrrogable establida en l'article 217.4 de la Llei de Contractes de les Administracions Públiques.
  
6. Presentat l'informe de reincidències a la Conselleria, el Servei de Projectes i Construccions Educatives procedirà a la seua tramitació.
  
7. Presentada la documentació d'esmena de reincidències pel redactor del projecte en el registre d'entrada de la Conselleria de Cultura, Educació i Ciència - Serveis Centrals, i efectuats els tràmits reglamentaris pel Servei de Projectes i Construccions Educatives, serà remesa a la Universitat Politècnica de València per a la seua supervisió.
  
8. Efectuada la comprovació i revisió del projecte i la documentació d'Esmena de Reincidències es redactarà o bé l'informe d'aprovació tècnica del projecte, resum general del pressupost i desglossament d'honoraris, d'acord amb els models de l'annex 1, o bé l'informe de terceres incidències per part de l'equip designat per la Universitat i que serà firmat per, almenys, els tres tècnics responsables de la seua supervisió. L'esmentat informe serà remés al Servei de Projectes i Construccions Educatives en el termini màxim de 5 dies naturals des de la data de recepció de la documentació.
  
9. Junt amb l'informe d'aprovació tècnica del projecte d'execució serà remés, almenys un exemplar degudament segellat per la Universitat.
  
10. En el termini màxim de 10 dies des de la presentació de l'informe tècnic d'aprovació, seran remesos, igualment segellada la resta d'exemplars idèntics exigits al redactor del projecte en el plec de condicions tècniques del seu contracte d'assistència tècnica.
  
11. Rebut l'informe d'aprovació tècnica del projecte, el resum general del pressupost i el desglossament d'honoraris podrà presentar-se per part de la Universitat Politècnica la minuta corresponent als treballs de supervisió del projecte, la qual degudament conformada pel Servei de Projectes i Construccions Educatives i firmada pel director general de Règim Econòmic, serà tramitada per al seu abonament.
  
Sexta
  
Atés que tradicionalment els honoraris de redacció de projectes s'han obtingut proporcionalment al pressupost de les obres que contemplen, s'establix l'import corresponent als treballs de supervisió d'un projecte en el 0,5% del Pressupost d'Execució Material del projecte.
  
Les quantitats mínimes garantides sobre la base dels projectes aprovats en el període d'un any serà:
  
Més de 30 projectes aprovats/any: 50 milions de pessetes
  
Més de 60 projectes aprovats/any: 95 milions de pessetes
  
Si l'import a satisfer anualment com a conseqüència de l'aplicació del percentatge dalt indicat excedira de les quantitats mínimes assenyalades, es procedirà a reajustar el present conveni mitjançant la subscripció de les oportunes addendes.
  
En el cas que per part de la Conselleria de Cultura, Educació i Ciència no es remetera a la Universitat Politècnica un mínim de 30 projectes/any per a la seua supervisió, este conveni podrà ser objecte de revisió pel que fa a esta clàusula de caràcter econòmic.
  
La distribució d'anualitats pressupostàries serà la següent:
  
Aplicació pressupostària Anualitat 1999 Anualitat 2000
  
49.68.466.08.8.O.M.4215 0 PTA 70.692.609 PTA
  
16.42.882.31.3.G.J.7452 0 PTA 67.345.454 PTA
  
Sèptima
  
L'incompliment per causa imputable a la Universitat Politècnica dels terminis establits per a l'elaboració i remissió dels informes d'incidències, informes de reincidències i informes de terceres incidències establits en la clàusula quinta d'este conveni, podrà suposar una penalització del 25% dels honoraris de supervisió fixats en la clàusula sexta respecte del projecte d'execució corresponent, sempre que l'incompliment no excedisca del doble del temps convingut.
  
Si l'incompliment, per causa imputable a la Universitat Politècnica, excedix del doble del termini establit, la penalització econòmica podrà ser del 100%, podent portar aparellada la denúncia del present conveni.
  
Octava
  
La propietat del projecte correspon a la Conselleria de Cultura, Educació i Ciència, promotora de les actuacions, no podent reproduir-se ni publicar-se totalment o parcialment sense la prèvia autorització d'esta Administració.
  
No obstant, la propietat intel·lectual dels treballs d'investigació que es deriven de la supervisió dels projectes realitzada per la Universitat Politècnica de València i s'obtinguen del desenrotllament del present conveni, correspondrà a la Universitat, estant obligada a citar com a col·laboradora a la Conselleria.
  
Novena
  
El contingut de les clàusules d'este conveni podrà ser modificat a instància i per acord mutu de les parts, quan les aparicions o modificacions de normativa tècnica així ho aconselle i quan es produïra el cas previst en la clàusula 6a. A estos efectes es delega la competència modificativa en la figura del director general de Règim Econòmic de la Conselleria de Cultura, Educació i Ciència i en la del vicerector d'Investigació i Desenrotllament Tecnològic, per part de la Universitat Politècnica de València.
  
Deu
  
La tramitació i resolució de les incidències que puga originar l'aplicació d'este conveni serà competència d'una comissió mixta, que serà nomenada per les dos parts firmants i integrada per quatre membres.
  
I, en prova de conformitat, subscriuen el present conveni a la ciutat de València i en la data expressada a l'encapçalament, per quadruplicat i a un sol efecte.
  
El conseller de Cultura El rector de la Universitat
  
Educació i Ciència, Politècnica de València,
  
MANUEL TARANCÓN FANDOS JUSTO NIETO NIETO
  
Annex I
  
Documents tipus de:
  
- Aprovació tècnica del projecte
  
- Resum general del pressupost
  
- Desglossament d'honoraris per a obra nova